ΓΡΑΠΤΗ ΕΡΩΤΗΣΗ E-3112/98

υποβολή: Thomas Mann (PPE) προς την Επιτροπή

(16 Οκτωβρίου 1998)

Θέμα: Όροι εκτελέσεως του Προγράμματος LEONARDO

Συχνά κατά τη διάρκεια ενός Προγράμματος LEONARDO ο αριθμός των συμμετεχόντων που είχε επιλεγεί νωρίτερα μειώνεται. Το μέτρο το οποίο όμως ήδη έχει αρχίσει δεν μπορεί πλέον να χρηματοδοτηθεί από τους διοργανωτές με τα προβλεπόμενα μέσα.

1. Λαμβάνοντας υπόψη την ύπαρξη του οικονομικού κινδύνου αποθαρρύνονται οι πιθανοί οργανωτές από το να αναλάβουν δραστηριότητα και πρωτοβουλία στο πλαίσιο των ευρωπαϊκών δυνατοτήτων πρακτικής εξάσκησης.

2. Η περίπλοκη διαδικασία αιτήσεως εμποδίζει να διευρυνθεί ο δυνατός κύκλος πιθανών αιτούντων.

3. Έχοντας υπόψη το μακροχρόνιο των διαδικασιών εγκρίσεως ορισμένες μορφές επαγγελματικής εκπαίδευσης διάρκειας ενός έτους δεν εμπίπτουν εκ των προτέρων στη δυνατότητα συμμετοχής σε ευρωπαϊκές μορφές πρακτικής εξάσκησης.

4. Από την απαραίτητη εμπλοκή μιας εθνικής υπηρεσίας (π.χ. της εταιρείας Carl Duisberg) αυξάνει η καθυστέρηση καθώς και οι διοικητικές δαπάνες.

Τί προτίθεται να πράξει η Επιτροπή για να άρει τις εν λόγω ελλείψεις;

Απάντηση της κας Cresson εξ ονόματος της Επιτροπής

(20 Δεκεμβρίου 1998)

1. Όσον αφορά την εκτέλεση ενός σχεδίου στο πλαίσιο του προγράμματος Leonardo da Vinci, δεν θα μειωθεί o εγκριθείς αριθμός συμμετεχόντων. Στην περίπτωση που o πραγματικός αριθμός συμμετεχόντων είναι μικρότερος από τον προβλεπόμενο κατά τη χορήγηση της χρηματοδότησης, o εθνικός συντονιστικός φορέας που είναι επιφορτισμένος με τη διαχείριση των προγραμμάτων τοποθετήσεων και ανταλλαγών του σκέλους I μειώνει την εγκριθείσα χρηματοδότηση κατά το ποσό που αντιστοιχεί. Στο πλαίσιο της χρηστής διαχείρισης των υποτροφιών, δεν υπάρχει κανένας κίνδυνος για τον υπεύθυνο οργάνωσης των προγραμμάτων.

2. Η διαδικασία που έχει καθιερωθεί αποσκοπεί στο να δοθούν εγγυήσεις στις εθνικές διοικήσεις και στην Επιτροπή ότι οι ενέργειες πραγματοποίησης πρακτικής άσκησης σε επιχείρηση παρακολουθούνται μετά αποτελεσματικά όσον αφορά τη διεξαγωγή και την ποιότητα. Η επιλογή των υπεύθυνων οργάνωσης υπάγεται στην αρμοδιότητα των διοικήσεων που έχουν προσδιορίσει τα συμμετέχοντα κράτη μέλη στην Επιτροπή. Η επιλογή αυτή πρέπει να πραγματοποιείται βάσει συγκεκριμένων διαδικασιών. Πράγματι, από την πράξη φαίνεται ότι o αριθμός των υπεύθυνων οργάνωσης και των ασκουμένων έχει αυξηθεί από την έναρξη ισχύος του προγράμματος Leonardo da Vinci και ότι o αριθμός αυτός είναι επαρκής για την απορρόφηση της συνολικής χρηματοδότησης που χορηγείται σε κάθε συμμετέχουσα χώρα.

3. Το χρονοδιάγραμμα της διαδικασίας επιλογής που έχει καθοριστεί για τα προγράμματα τοποθετήσεων και ανταλλαγών του σκέλους I επιτρέπει στους νέους που παρακολουθούν βασική κατάρτιση διάρκειας ενός έτους να συμμετάσχουν σε ένα πρόγραμμα Leonardo da Vinci σύντομης διάρκειας. Μπορούν πράγματι να υποβάλλουν αίτηση προτού αρχίσουν τα μαθήματα βασικής κατάρτισης. Από την πράξη φαίνεται ότι οι υπεύθυνοι οργάνωσης αξιοποιούν αυτή τη δυνατότητα.

4. Το πρόγραμμα Leonardo da Vinci καθιέρωσε την αποκεντρωμένη διαχείριση των προγραμμάτων κινητικότητας του σκέλους I σε (μέχρι στιγμής) 24 χώρες. Το εν λόγω σύστημα αποκέντρωσης λειτουργεί εύρυθμα εδώ και πολλά έτη. Δεν πρόκειται για έναν ενδιάμεσο ρόλο διαχείρισης, αντίθετα είναι οι ίδιοι οι εθνικοί συντονιστικοί φορείς που είναι αρμόδιοι για τη διαχείριση των προγραμμάτων κινητικότητας.

Η Επιτροπή, στο πλαίσιο της πρότασής της για τη θέσπιση του 2oυ σταδίου του προγράμματος Leonardo da Vinci από το 2000, προέβλεψε μια ακόμη μεγαλύτερη απλοποίηση και αποκέντρωση των ενεργειών και της διαχείρισης του προγράμματος, ώστε να βελτιωθεί η πρόσβαση σ' αυτό.